b'\n_START_ARTICLE_\nMacbeth (opera)\n_START_PARAGRAPH_\nMacbeth je opera v \xc5\xa1tirih dejanjih (devetih slikah) Giuseppeja Verdija. Besedilo je po istoimenski tragediji Williama Shakespeareja napisal Francesco Maria Piave, kasneje ga je popravil \xc5\xa1e Andrea Maffei. Krstna predstava je bila 14. marca 1847 v Teatro della Pergola v Firencah. Naslovno vlogo je na krstni predstavi pel baritonist Felice Varesi, dirigent je bil skladatelj._NEWLINE_Na odru ljubljanske Opere so opero izvedli v sezoni 1962/1963, in sicer v prevodu Mitje \xc5\xa0arabona, re\xc5\xbeiji Hinka Leskov\xc5\xa1ka in pod dirigentskim vodstvom Demetrija \xc5\xbdebreta. Naslovno vlogo sta pela France Langus in Samo Smerkolj.\n_START_SECTION_\nVsebina\n_START_PARAGRAPH_\nDogaja se v 11. stoletju na \xc5\xa0kotskem.\n_START_SECTION_\nPrva slika\n_START_PARAGRAPH_\n\xc5\xa0kotskima plemi\xc4\x8dema Macbethu in Banquu \xc4\x8darovnice v samotni pu\xc5\xa1\xc4\x8di prerokujejo, da bo eden neko\xc4\x8d postal kralj, drugi pa kralji\xc4\x8din o\xc4\x8de. Kraljevi poslanci nato sporo\xc4\x8dijo, da so obglavili Thana Cawdorskega kot upornika in da je zdaj kralj izbral Macbetha za svojega naslednika. Izbranec se zaveda, da je mogo\xc4\x8de priti do najvi\xc5\xa1je oblasti le s krvjo in z zlo\xc4\x8dini.\n_START_SECTION_\nDruga slika\n_START_PARAGRAPH_\nLady Macbeth izve iz pisma svojega mo\xc5\xbea o tisti prerokbi in njeno \xc4\x8dastihlepje ji ne da ve\xc4\x8d miru. Ko ji \xc5\xa1e Macbeth pove, da bo na njuni gra\xc5\xa1\xc4\x8dini preno\xc4\x8dil kralj Duncan, sku\xc5\xa1a pregovoriti soproga, naj bi gosta ob tej prilo\xc5\xbenosti umoril. Macbeth se strinja s krvavim na\xc4\x8drtom in gosta pono\xc4\x8di res zabode. Lady spretno zakrije zlo\xc4\x8din tako, da polo\xc5\xbei bodalo v roke spe\xc4\x8dima \xc4\x8duvajema in jima po\xc5\xa1kropi obleko s krvjo. Naslednje jutro odkrije Macduff gnusni zlo\xc4\x8din.\n_START_SECTION_\nPrva slika\n_START_PARAGRAPH_\nDuncanov sin Malcolm je pobegnil na Angle\xc5\xa1ko in s tem nehote obrnil sum nase, \xc4\x8de\xc5\xa1 da je bil morilec. Vznemirjena zaradi prerokbe, da bo nemara Banquov rod dele\xc5\xbeen kraljevske \xc4\x8dasti, skleneta Macbeth in lady umoriti tudi njega in njegovega sina.\n_START_SECTION_\nDruga slika\n_START_PARAGRAPH_\nMorilci napadejo pono\xc4\x8di v grajskem parku Banqua in njegovega sina. O\xc4\x8de v resnici v boju pade, Fleance pa zbe\xc5\xbei.\n_START_SECTION_\nTretja slika\n_START_PARAGRAPH_\nMacbeth je postal \xc5\xa1kotski kralj in pri slavnostnem kosilu mu sporo\xc4\x8dijo o Banquovi smrti in Fleanceovem pobegu. Resni\xc4\x8dnemu krivcu se prika\xc5\xbee duh umorjenega in prestra\xc5\xa1eni Macbeth se pred vsemi zgrudi. Slaba vest ga toliko izmu\xc4\x8di, da se za\xc4\x8dne sam obto\xc5\xbeevati svojih grehov. Edina re\xc5\xa1itev zanj bi bila, ko bi na\xc5\xa1el spet \xc4\x8darovnice, ki bi mu prerokovale zdaj bolj\xc5\xa1o nadaljnjo usodo.\n_START_SECTION_\nTretje dejanje\n_START_PARAGRAPH_\nMacbeth pride v jazbino med \xc4\x8darovnice in zahteva, da mu spet povedo o njegovi prihodnosti. \xc4\x8carovnice mu oznanijo, da bo vladal vse dotlej, dokler ne bo birnamski gozd nastopil proti njemu, kralja pa bi mogel umoriti le tisti, ki ga ni rodila \xc5\xbeenska. Tedaj se mu se prika\xc5\xbee prikazen osmerih kraljev in kot zadnji med njimi je Banquo. Macbeth plane z me\xc4\x8dem nad prikazen in jo ho\xc4\x8de pobiti, vendar pri tem omahne in omedli. Takega zbudi kraljica.\n_START_SECTION_\nPrva slika\n_START_PARAGRAPH_\nOb \xc5\xa1kotski meji se zbirajo ube\xc5\xbeniki pred Macbethovimi grozodejstvi in izberejo Macduffa in Malcolma za svoja voditelja. Slednji zapove vojakom, naj si pred bitko vsak odlomi vejo iz birnamskega gozda in si jo zatakne kot \xc5\xa1\xc4\x8dit. Macbethova usoda se tako zdi zape\xc4\x8datena.\n_START_SECTION_\nDruga slika\n_START_PARAGRAPH_\nSkesana in obupana lady Macbeth blodi pono\xc4\x8di po gradu. Vonj po krvi jo tako nemilostno zasleduje, da se s sve\xc4\x8do v roki zate\xc4\x8de k Macbethu. Njena zmedena pripoved ga \xc5\xa1e bolj razburi.\n_START_SECTION_\nTretja slika\n_START_PARAGRAPH_\nMacbeth zaupa v prerokbo in sklene zato tvegati bitko. Toda na boji\xc5\xa1\xc4\x8du ga tako mu\xc4\x8dita strah in nemir, da ostane ravnodu\xc5\xa1en celo ob sporo\xc4\x8dilu o materini smrti. Glasnik mu sporo\xc4\x8di, da stopa proti boji\xc5\xa1\xc4\x8du sam birnamski gozd in prestra\xc5\xa1eni Macbeth res zagleda, da nosijo nasprotniki pred seboj zelene veje. Da bi prepre\xc4\x8dil pokol, izzove \xc5\xa1kotski plemi\xc4\x8d Macduff osovra\xc5\xbeenega Macbetha na dvoboj, ki naj odlo\xc4\x8di o zmagi. Tega izzivalca res ni rodila \xc5\xbeenska, saj so ga bili ob rojstvu izrezali iz telesa njegove umirajo\xc4\x8de matere. Prerokba se v celoti izpolni in Macduff zmaga. Vojski slavita Malcolma kot novega kralja in pozdravita osvoboditev \xc5\xa0kotske Macbethove strahovlade.'